Boetiekhotel, motors gevat in tenderondersoek na werkers in premierskantoor(Argieffoto) Die batebeslagleggingseenheid in KwaZulu-Natal het beslag gelê op eiendom van nagenoeg R23,3 miljoen in sy ondersoek na amptenare in die kantoor van die KwaZulu-Natalse premier. Die Nasionale Vervolgingsgesag sê die eenheid het ŉ hooggeregshofbevel bekom om beslag te lê op verskeie vaste eiendomme en voertuie wat behoort aan die finansiële hoof in dié kantoor. Ziphathe Mboneni Cibane, sy medebeskuldigdes en die maatskappye waarby hulle betrokke is, word tans in die handelshof verhoor. Cibane en drie ander werkers in die premier se kantoor, Nomusa Zakwe, Thobelani Makhatini en Sithembiso Msomi, het in Julie vanjaar saam met Gugu Kheswa van Phumalanga Communications in die hof verskyn waar hulle tereg staan op aanklagte van tenderbedrog en korrupsie. In Oktober vanjaar het Pamela Hlongwa, Ashley Rose, Ntombimpela Mabel Majozi en Sybil Mataung by hulle in die beskuldigdebank aangesluit. Laasgenoemde vier is betrokke by die maatskappye Roren Engineering, Nto’s Catering, I Dot Q, Set Apart Group, Isidleke Enterprises en Inala Business Consortium. Die staat voer aan die amptenare in die premier se kantoor – wat in die verkrygingsbestuurafdeling gewerk het – het saamgespan en onregmatig saam met die diensverskaffers gewerk om tenderprosesse te manipuleer. Die eiendom waarop beslag gelê is, sluit in ŉ boetiekhotel en 40 voertuie. Die NVG sê die bates word in kuratorskap gehou hangende die uitslag van die verhoor. Die beskuldigdes is reeds op borgtog vrygelaat en verskyn weer in April volgende jaar in die hof.